## Objašnjenja u vezi sa bodovanjem indikatora istraživanja LTI i preporuke za njihovo poboljšanje

***Celina: Skupština i veće (indikatori 1-14)***

***Preporuka u vezi sa indikatorima 1-12****: TS preporučuje da se ove informacije objavljuju u okviru stranica posvećenim lokalnoj samoupravi/skupštini, odnosno lokalnoj samoupravi/opštinskom-gradskom veću.*

**Indikator br. 1: Da li su odluke koje usvaja skupština objavljene i dostupne na sajtu?**

Ovaj ponderisani indikator, koji nosi dva boda, podrazumeva da su odluke dostupne na stranici posvećenoj sednicama skupštine, a ne na nekom drugom delu sajta. Na primer, to što su skupštinske odluke objavljene u službenom glasilu neće doneti poene, ukoliko makar nije postavljen link ka toj odluci na delu sajta koji je posvećen Skupštini. Neće doneti poen ni ako su na stranici Dokumenti (ili nekoj sličnoj) objavljene pojedine odluke te se ne može utvrditi da li je reč o svemu šta je usvajano, niti kada je usvajano. Ovde je reč o transparentnosti rada organa, a ne da li će samo pojedine odluke, pored službenog glasila, biti objavljene na još jednoj stranici. Odluke mogu biti objavljene u izveštajima sa sednice skupštine kao prilog. Poeni se dobijaju i ako je predlog odluke objavljen kao prilog u najavi sednice, ukoliko u izveštaju sa sednice postoji napomena da su predlozi odluka usvojeni u neizmenjenom obliku i postoji link ka najavi. Takođe, kao što je već navedeno poeni se mogu dobiti ukoliko u izveštaju sa sednice skupštine postoji link ka službenom glasilu u kome su date odluke objavljene ili ka pretraživom registru važečih propisa. Jedan od načina za regulisanje ovog indikatora je i uspostavljanje posebne stranice „e-skupština“ na kojoj bi bili svi podaci o skupštini, odbornicima, njenim odborima i komisijama, sednicama radnih tela, skupštine, podneti amandmani na predloge skupštinskih odluka sa obrazloženjima, konačni izgled usvojenih dokumenata, podaci o glasanju pojedinih odbornika, audio i video snimci sednica itd.

**Indikator br. 2: Da li su odluke koje usvaja gradsko/opštinsko veće obavljene i dostupne na sajtu?**

Ovaj indikator podrazumeva da su odluke dostupne na stranici posvećenoj sednicama veća (neće biti dovoljno ukoliko su samo objavljene u službenom glasilu). Poen se dobija ukoliko su odluke dostupne u izveštajima sa sednice Veća kao prilog uz izveštaj, ukoliko je dostupan predlog akta kao prilog uz najavu sednice Veća, pri čemu u izveštaju sa sednice postoji napomena da su predlozi odluka usvojeni u neizmenjenom obliku i postoji link ka najavi sednice. Ocena je pozitivna i kada u izveštaju sa sednice postoji link ka službenom glasilu u kome su objavljene date odluke ili ka pretraživom registru važečih propisa ili ka stranici posvećenoj sednici skupštine na kojoj su te odluke razmatrane. Neće doneti poen ako su na stranici Dokumenti (ili nekoj sličnoj) objavljene pojedine odluke te se ne može utvrditi da li je reč o svemu šta je usvajano, niti kada je usvajano. Ovde je reč o transparentnosti rada organa, a ne da li će samo pojedine odluke, pored službenog glasila, biti objavljene na još jednoj stranici.

**Indikator br. 3: Da li su odluke koje je usvajala skupština u protekla 24 meseca dostupne na sajtu?**

Indikator podrazumeva dostupnost podataka o svim sednicama skupštine, sa podacima koji se traže u okviru indikatora broj 1, i to za sve sednice koje su održane u prethodna 24 meseca. Ukoliko je u tom periodu saziv skupštine menjan zbog izbora, treba pogledati da li se podaci o aktivnostima ranijeg saziva nalaze u arhiviranim podacima. Neće doneti poen ni ako su na stranici Dokumenti (ili nekoj sličnoj) objavljene pojedine odluke te se ne može utvrditi da li je reč o svemu šta je usvajano u ovom periodu, niti kada je usvajano. Ovde je reč o transparentnosti rada organa, a ne da li će samo pojedine odluke, pored službenog glasila, biti objavljene na još jednoj stranici.

**Indikator br. 4: Da li su odluke koje je usvajalo gradsko veće u protekla 24 meseca dostupne na sajtu?** Indikator podrazumeva dostupnost podataka o svim sednicama veća u prethodna 24 meseca, (podaci koji se traže u okviru indikatora broj 2). Ukoliko je u tom periodu bilo izbora, proveriti da li se podaci o aktivnostima ranijeg saziva nalaze u arhivi. Neće doneti poen ni ako su na stranici Dokumenti (ili nekoj sličnoj) objavljene pojedine odluke te se ne može utvrditi da li je reč o svemu šta je usvajano u ovom periodu, niti kada je usvajano. Ovde je reč o transparentnosti rada organa, a ne da li će samo pojedine odluke, pored službenog glasila, biti objavljene na još jednoj stranici.

**Indikator br. 5: Da li su na sajtu objavljeni predlozi akata pre razmatranja na sednici skupštine?**

Indikator podrazumeva da su odluke dostupne na stranici posvećenoj sednicama skupštine. Oni se mogu objaviti u najavi sednice ili na stranici gde se objavljuju vesti i aktuelnosti, bilo kao prilog u toj vesti ili kao link koji vodi ka stranici sa najavama sednica. Jedan od načina za regulisanje ovog indikatora je i uspostavljanje stranice „e-skupština“ na kojoj bi bili svi podaci o skupštini, odbornicima, njenim odborima i komisijama, sednicama radnih tela, skupštine, podneti amandmani na predloge skupštinskih odluka sa obrazloženjima, konačni izgled usvojenih dokumenata, podaci o glasanju pojedinih odbornika, audio i video snimci sednica itd.

**Indikator br 6: Da li su na sajtu objavljeni rezultati glasanja na poslednjoj sednici skupštine?**

Rezultati su obično sadržani u zapisniku sa prethodne sednice. Jedan da mogućih načina za regulisanje ovog indikatora jeste uvrštavanje zapisnika u materijale dostupne javnosti - u okviru najave sednice i/ili izveštaja sa sednice, sa usvojenim materijalima. Jedan od načina za regulisanje ovog indikatora je i uspostavljanje stranice „e-skupština“ na kojoj bi bili svi podaci o skupštini, odbornicima, njenim odborima i komisijama, sednicama radnih tela, skupštine, podneti amandmani na predloge skupštinskih odluka sa obrazloženjima, konačni izgled usvojenih dokumenata, podaci o glasanju pojedinih odbornika, audio i video snimci sednica itd. Kada je reč o objavljivanju podataka o glasanju, u okviru ovog indikatora se prati samo da li je objavljen ukupan broj pozitivnih, negativnih i uzdržanih glasova za pojedine odluke.

**Indikator br 7: Da li su na sajtu objavljeni podaci kako su pojedinačno i poimenice odbornici glasali?**

Reč je o zahtevnom indikatoru koji se može rešiti uvođenjem stranice e-skupština koja bi sadržala elemente opisane u prethodnim tačkama (podaci o skupštini, odbornicima, njenim odborima i komisijama, sednicama radnih tela, skupštine, podneti amandmani na predloge skupštinskih odluka sa obrazloženjima, konačni izgled usvojenih dokumenata, podaci o glasanju pojedinih odbornika, audio i video snimci sednica). Za razliku od indikatora broj 6, ovde se gleda da li su objavljeni podaci o načinu glasanja svakog odbornika. Objavljivanje ovih podataka zavisi trenutno ne samo od dobre volje lokalne skupštine, već i od postojanja sistema za elektronsko glasanje.

**Indikator br 8: Da li su na sajtu objavljeni amandmani (i obrazloženja amandmana) podneti na predloge akata koji su razmatrani na poslednjoj sednici?**

Za pozitivnu ocenu potrebno da su zadovoljena oba kriterijuma, odnosno da su objavljeni i amandmani i obrazloženja. Najbolje rešenje bi bilo da se amandmani objavljuju odmah po podnošenju i u okviru drugih materijala sa sednice skupštine, po mogućnosti, pre donošenja odluke. U praksi, amandmani se obično sadrže u zapisniku sa prethodne sednice. Zato je dobar način za regulisanje ovog indikatora uvrštavanje zapisnika (u kome je i predlagač obrazložio amandman) u materijale dostupne javnosti - u okviru najave sednice i/ili izveštaja sa sednice, zajedno sa usvojenim materijalima.

Takođe, jedan od načina za regulisanje ovog indikatora je i uspostavljanje stranice e-skupština na kojoj bi bili i podaci podnetim amandmanima sa obrazloženjima. Ukoliko amandmani nisu podnošeni, pozitivno se boduje ako postoji neki od mehanizama koji omogućava uvid u amandmane – objavljivanje zapisnika sa prethodne sednice, ili posebna stranica/deo stranica označena kao mesto za objavljivanje amandmana.

**Indikator br 9: Da li se na sajtu JLS objavljuje dnevni red naredne sednice skupštine?**

Ovaj indikator podrazumeva da je objavljen kompletan dnevni red/saziv sa mestom, vremenom sednice, sa punim nazivima svih tačaka. Dnevni red može biti objavljen na stranici posvećenoj sednicama skupštine ili na stranici posvećenoj najavama aktivnosti ili na stranici aktuelnosti ili vesti. Jedno od rešenja jeste i objavljivanje na stranici e-skupština.

**Indikator br 10: Da li se na sajtu JLS postoje najave sednica opštinskog/gradskog veća?**

Ovaj indikator podrazumeva da je objavljena najava sa dnevnim redom. Najava može biti objavljen na stranici posvećenoj sednicama veća ili na stranici posvećenoj najavama aktivnosti ili na stranici aktuelnosti ili vesti.

**Indikator br. 11: Da li je na sajtu objavljen spisak odbornika?**

Ažuran spisak odbornika može se nalaziti u informatoru o radu, ali poželjno je da bude na stranici posvećenoj skupštini. Poželjno je da spisak odbornika sadrži i druge podatke koji se odnose na njih – npr. mesto prebivališta, lista sa koje su izabrani, odbornički klub kojem pripadaju, radna tela čiji su članovi, zanimanje, kontakt podaci itd.

**Indikator br 12: Da li na sajtu postoje podaci o kontaktu građana sa odbornicima?**

„Kontakt“ ovde podrazumeva kontakt obrazac na kome je moguće odabrati pojedinačnog odbornika sa kojim građanin želi da ostvari komunikaciju, e-mail adresu, ili telefon ili poštansku adresu pojedinačnog odbornika. Neće biti računat kao pozitivan indikator situacija u kojoj postoji jedinstveni kontakt za sve odbornike preko skupštinske službe ili kontakt podatak samo za predsednika, zamenika i sekretara skupštine.

**Indikator br 13: Da li je službeni list dostupan na sajtu?**

Ovaj ponderisani indikator koji nosi dva boda podrazumeva dostupnost svih brojeva službenih glasila (makar iz poslednjih 10 godina) na sajtu grada ili opštine, ili jasno postavljen link (npr. poseban baner, izbor na padajućem meniju) koji vodi ka posebnom sajtu službenog glasila. Dodatni kvalitet, koji se ne ocenjuje posebno, jeste ukoliko postoji prikaz sadržaja uz svaki broj službenog glasila, kako bi korisnik mogao da odmah zaključi u kome broju je akt koji traži.

**Indikator br. 14: Da li se sednice skupštine prenose (ili je integralni snimak dostupan) na sajtu JLS, stranici JLS na nekoj od društvenih mreža i/ili Youtube kanalu JLS?**

Indikator podrazumeva da je građanima, bilo putem prenosa ili snimka na internetu dostupan ceo tok sednice. Emitovanje priloga ili pristup insertima sa sednice ne donosi pozitivan poen za ovaj indikator.

***Celina: Budžet (indikatori 15-27)***

***Preporuka u vezi sa indikatorima 15- 27:*** *TS preporučuje da se svi dokumenti na koje se odnose ovi indikatori objavljuju na posebnoj stranici posvećenoj budžetu: budžet sa obrazloženjem, izmene i dopune budžeta (rebalans), mesečni, 6-mesečni i 9-mesečni izveštaji, završni račun, izveštaj o reviziji, poziv na javnu raspravu o budžetu i izveštaj sa javne rasprave i drugi dokumenti u vezi sa pripremom budžeta, njegovim usvajanjem i praćenjem realizacije.*

**Indikator br. 15: Da li je budžet za tekuću godinu dostupan na sajtu?**

Ovaj ponderisani indikator koji nosi dva boda podrazumeva da je budžet dostupan na posebnoj stranici posvećenoj budžetu, što je najbolje rešenje, ili na stranici gde se objavljuju dokumenta ili u okviru informatora o radu. Dostupnost budžeta isključivo unutar službenog glasila ne donosi pozitivan poen za ovaj indikator, jer se dostupnost službenog glasila posebno boduje.

**Indikator br. 16: Da li je obrazloženje budžeta dostupno na sajtu?**

Indikator podrazumeva da je obrazloženje dostupno kao sastavni deo budžeta ili predloga budžeta (ovo drugo je zakonska obaveza) ili kao zasebni dokument i da je objavljeno na stranici posvećenoj budžetu. Pozitivno se boduje i ukoliko je obrazloženje dostupno uz budžet u informatoru o radu. Bitno je da je obrazloženje dostupno ne samo u vreme pred usvajanje budžeta, već i nakon usvajanja.

**Indikator br. 17: Da li je na sajtu objavljen budžet u mašinski čitljivom ili pretraživom obliku?**

Ovaj indikator podrazumeva, kao minimum, da je budžet objavljen u formi csv, eksela, word dokumenta ili PDF-a koji je pretraživ. PDF sa slikama stranica (skenirani dokument) se negativno boduje. Mašinska čitljivost podrazumeva i druge karakteristike koje ne ispunjavaju ni pojedini dokumenti koji su pretraživi.

**Indikator br. 18: Da li su 6-mesečni i 9-mesečni izveštaji o izvršenju budžeta dostupni na sajtu?**

Ovaj indikator podrazumeva dostupnost navedenih izveštaja (koji se inače izrađuju kao zakonska obaveza i dostavljaju Ministarstvu finansija) na posebnoj stranici posvećenoj budžetu, što je najbolje rešenje, ili na stranici gde se objavljuju dokumenta ili u informatoru o radu. Dostupnost isključivo u službenom glasilu ne donosi pozitivan poen za ovaj indikator jer se dostupnost službenog glasila posebno boduje.

**Indikator br 19: Da li su 6-mesečni i 9-mesečni izveštaji o izvršenju budžeta objavljeni na 6 cifara ekonomske klasifikacije?**

Ovaj indikator podrazumeva da su rashodi prikazani na šest cifara ekonomske klasifikacije.

**Indikator br 20: Da li su mesečni izveštaji (ili kumulativni mesečni izveštaji) o izvršenju budžeta dostupni na sajtu?**

Ovaj indikator podrazumeva objavljivanje mesečnih izveštaja o trošenju budžeta u formi koju redovno izrađuje sekretarijat za finansije ili u formi građanskog vodiča kroz mesečni izveštaj, tako da obuhvata sve troškove makar po glavnim vrstama troškova u okviru neke od budžetskih klasifikacija (po vrsti troška, po organizacionoj jedinici ili po programima). Poželjno je da prikaz troškova prati u celosti usvojeni budžet.

**Indikator br 21: Da li je na sajtu objavljen vodič za građane kroz budžet (građanski budžet)?**

Ovaj indikator podrazumeva da je građanski vodič dostupan i da ga je moguće pronaći - na stranici posvećenoj budžetu, preko direktnog linka ili preko funkcionalne pretrage na sajtu po ključnim rečima „građanski budžet“ ili „vodič kroz budžet“.

**Indikator br. 22: Da li je održana javna rasprava o budžetu – anketiranje građana ili konsultativni skupovi?** Ovaj indikator podrazumeva da je bila otvorena javna rasprava o budžetu, tokom koje su građani mogli da dostave svoje predloge elektronskom ili klasičnom poštom ili lično, u slobodnoj formi ili na propisanom obrascu, koje je praćeno i organizovanjem najmanje jednog javnog skupa na kojem je bila omogućena rasprava o budžetu sa relevantnim predstavnicima lokalne samouprave. Pozitivno se boduje i kada je održana samo javna rasprava o nacrtu budžeta (pre nego što ga predloži gradsko ili opštinsko veće), ali i kada je organizovana javna rasprava u ranijim fazama izrade budžeta, na primer kada se traži mišljenje građana o delu budžeta koji je namenjen za određene projekte, kapitalna ulaganja i sl. Ovo ne obuhvata (nije dovoljno za pozitivnu ocenu) ako je samo organizovano npr oline izjašnjavanje građana o nekoliko ponuđenih projekata. Samo objavljivanje nacrta budžeta na sajtu i/ili oglasnoj tabli sa pozivom da se dostave predlozi i primedbe ne donosi pozitivan poen, a ovakav vid javne rasprave se ocenjuje u okviru drugih indikatora.

**Indikator br. 23: Da li je na sajtu objavljen javni poziv na javnu raspravu o budžetu?**

Ovaj indikator podrazumeva da je poziv jasno vidljiv na naslovnoj stranici sajta, putem banera ili u vestima/aktuelnostima i/ili na stranici sajta posvećenoj budžetu.

**Indikator br 24: Da li je na sajtu objavljen izveštaj o javnoj raspravi o budžetu?**

Ovaj indikator podrazumeva da je izveštaj objavljen na stranici na kojoj je objavljen i poziv za javnu raspravu, ali pozitivnu ocenu donosi i ako je objavljen na drugim odgovarajućim stranicama, kao što su eventualno "vesti/aktuelnosti", "javne rasprave", "budžet" i sl.

**Indikator br. 25: Da li je u poslednjih 12 meseci razmatran i objavljen (na sajtu) predlog završnog računa budžeta ili usvojeni završni račun budžeta?**

Pošto pregledanje sajtova počinje krajem godine, završni račun za prethodnu godnu bi trebalo da je u tom trenutku već razmotren, prema propisanom budžetskom kalendaru. (Ako se pregled vrši početkom ili sredinom godine, završni račun se odnosi na drugu prethodnu godinu). Ovaj indikator podrazumeva da je u skupštini razmatran završni račun, i to na plenarnoj sednici, a ne samo na odborima ili komisijama. U najvećem broju slučajeva to će značiti da je skupština donela odluku da usvoji završni račun, ali je ocena pozitivna i u slučaju da je završni račun raspravljan ali ne i usvojen. Za pozitivno ocenu neophodno je da je završni račun objavljen na sajtu (što najčešće podrazumeva da je raspravljan), na stranici posvećenoj budžetu ili na stranici na kojoj se objavljuju dokumenta. Ne boduje se pozitivno ako je završni račun budžeta objavljen samo u službenom glasilu.

**Indikator br 26: Da li je u poslednjih 12 meseci razmatrana i objavljena (na sajtu) revizija završnog računa budžeta?** Ovaj indikator podrazumeva da je revizija završnog računa objavljena na stranici budžet ili dokumenta. Reviziju budžeta može da vrši Državna revizorska institucija ili ovlašćena privatna revizorska kuća koju je angažovala lokalna samouprava.Iako nije precizirano, revizija će se po prirodi stvari odnositi na prvu prethodnu godinu (ukoliko se pregled sajta vrši krajem godine) ili na drugu prethodnu godinu (kada se pregled vrši početkom ili sredinom godine).

**Indikator br 27: Da li su objavljeni finansijski planovi indirektnih korisnika budžeta odnosno da li je vidljiva** **struktura sredstava namenjena za indikretne korisnike?**

Ovaj indikator podrazumeva da su prikazani planovi pojedinačnih korisnika budžeta kao posebni dokumenti ili da su u budžetu prikazani detaljni rashodi po klasifikacijama za pojedinačne indirektne budžetske korisnike. Ocena će biti negativna ako su troškovi prikazani samo zbirno za programe koje koriste indirektni korisnici ili samo u okviru sekretarijata u čijoj su nadležnosti ti korisnici ili samo kroz ukupne sume koje su namenjene pojedinim indirektnim korisnicima.

***Celina: JLS i građani (indikatori 28-42)***

**Indikator br. 28: Da li opštinska uprava ima uslužni centar (šalter salu) preko kojeg pruža sve usluge?**

Ovaj indikator podrazumeva postojanje uslužnog centra u kome se korisnicima pružaju informacije o njihovim pravima i načinu ostvarivanja, pa se tako smanjuje diskrecija pri kontaktu sa korisnicima usluga.

**Indikator br 29: Da li su u uslužnom centru (šalter sali) ili u prostorijama uprave vidno istaknuti rokovi za izdavanje dokumenata i uputstva ili je istaknuto gde se na internetu mogu pronaći rokovi i uputstva?**

Ovaj indikator podrazumeva da korisnici mogu pročitati ne samo šta im je od dokumenata potrebno, koliko naknada ili taksi treba da uplate za dobijanje određene usluge, već i koji je rok za završetak postupka u upravi. U slučaju postojanja velikog broja procedura, na lokalnoj upravi je da proceni koje su među njima najčešće ili najaktuelnije. Za takve postupke lokalna uprava treba da istakne rokove postupanja i druge neophodne podatke.. U slučaju kada na sajtu postoje prikazani svi podaci, kroz elektronski registar administratvinih procedura, kao pozitivno se ocenjuje situacija da je korisnicima na licu mesta, u uslužnom centru, obezbeđen računar sa pristupom registru, kao i da je korisnicima na raspolaganju pisano objašnjenje u koje podatke mogu ostvariti uvid putem računara i/ili podrška osobe iz administracije.

**Indikator br 30: Da li u uslužnom centru (šalter sali) ili prostorijama uprave postoji mogućnost da građani prijave nepravilnosti u radu odnosno kršenje zakona, uključujući i korupciju?**

Ovaj indikator za pozitivnu ocenu traži mogućnost prijave bilo koje nezakonitosti, što obuhvata i korupciju, ali ne i mehanizam za prijavu komunalnih problema. Treba da postoji informacija da se sumnja na nepravilnosti u radu odnosno kršenje zakona može prijaviti određenoj osobi, službi ili organu, sa naznačenim kontakt podacima. Druga mogućnost je da se nepravilnost prijavljuje putem nekog drugog mehanizma - knjige žalbi, kutije za prijavu.

Ako je mehanizam podnošenje predstavke na pisarnicu, u direktnom razgovoru sa načelnikom uprave ili gradonačelnikom/predsednikom u terminu za prijem, preko obrasca na sajtu grada/opštine, preko osobe zadužena za prijem prijava u vezi sa uzbunjivanjem, ali i preko nekog spoljneg nadležnog organa (npr. tužilaštvo), za to je potrebo da stoji istaknuto obaveštenje. U svakom slučaju, neophodno je da budu navedeni detaljni kontakt podaci osobe, službe ili organa kojem se treba obratiti.

**Indikator br 31: Da li na sajtu postoji opcija da građani prijave nepravilnosti u radu odnosno kršenje zakona, uključujući i korupciju?**

Ovaj indikator podrazumeva da je jasno naznačeno da se putem određenog mehanizma - obrazac, određena e-mail adresa, telefon - mogu prijaviti sumnje na nepravilnosti i na kršenje zakona, uključujući i korupciju (što ne mora nužno biti posebno naznačeno). Za pozitivnu ocenu neće biti dovoljno ukoliko postoji samo mogućnost da se prijave komunalni problemi. Pozitivno se može bodovati i postojanje, vrlo čestog na sajtovima JLS, mehanizma za kontakt sa gradonačelnikom/predsednikom opštine, ali samo ukoliko je jasno naznačeno ili se iz objavljenih pitanja i odgovora vidi da se tim putem mogu prijaviti i sumnje na nepravilnosti i/ili kršenje zakona i/ili korupciju.

Za prijavljivanje može da služi obrazac koji se preuzima ili popunjava na samoj stranici i direktni mejl kontakt, stranica na kojoj je opisano kome se sve i na koje telefone ili adrese može prijaviti sumnja. To podrazumeva i prijavljivanje sumnji na korupciju organima JLS, ali i nadležnim istražnim organima - policiji, tužilaštvu. Poželjno je da se navede kome se građanin može obratiti u gradskoj/opštinskoj upravi, a kome eksterno, kao i da se naznače detalji u vezi sa poverljivošću prijavljivanja i kakav je dalji postupak kada se prijavi primi, bilo da je reč o prijavi organima JLS ili policiji/tužilaštvu. Pozitivno se boduje i postojanje samo linkova, sa pratećim obrazloženjem, ukoliko taj link vodi ka drugim organima i organizacijama koje se bave obradom sumnji na korupciju - ka državnim organima ili nevladinim organizacijama.

**Indikator br 32: Da li svi mehanizmi za prijavu korupcije i nepravilnosti dozvoljavaju anonimne prijave?**

Ovaj indikator je pozitivno bodovan kada postoje i mehanizam za prijavu u prostorijama uprave i na sajtu i kada oba mehanizma omogućavaju anonimne prijave. Mogućnost da se podnese prijava na pisarnici nije bodovana kao anonimni mehanizam, jer zahteva lični kontakt prijavioca sa zaposlenim u upravi.

**Indikator br. 33: Da li je na sajtu dostupan podatak o radnom vremenu uprave sa građanima ili podaci o telefonskom broju preko kojeg je moguće dobiti tu informaciju?**

Ovaj indikator podrazumeva da je ovaj podatak moguće pronaći na naslovnoj stranici sajta, na delu posvećenom upravi ili u informatoru o radu.

**Indikator br. 34: Da li su na sajtu objavljene kontrolne liste opštinskih (gradskih) inspekcija?**

Ovaj indikator podrazumeva da se liste mogu pronaći na stranici posvećenoj odgovarajućem sekretarijatu unutar uprave, ili preko banera na naslovnoj stranici, ili u dokumentima, ili putem funkcionalne pretrage na sajtu po ključnim rečima „kontrolna lista“.

**Indikator br 35: Da li korisnik usluga JLS može da prati tok (status) predmeta na sajtu?**

Ovaj indikator podrazumeva da je JLS uvela mehanizam preko kojeg će, uz unošenje broja predmeta ili šifre koja se dobija pri podnošenju predmeta, korisnik moći elektronskim putem da dobije podatak o fazi postupka u kojoj se nalazi njegov predmet - sa podacima u kom odeljenju se obrađuje, ko ga obrađuje, kada je primljen, koji je rok za završetak, kakva je odluka doneta i slično.

**Indikator br 36: Da li su na sajtu dostupni podaci o postupanju po žalbama, predstavkama i prigovorima?** Ovaj indikator podrazumeva mogućnost praćenja predstavke kao predmeta, na način prikazan u vezi sa indikatorom broj 35 (mehanizam preko kojeg, uz unošenje broja predmeta ili šifre koja se dobija pri podnošenju predmeta, korisnik elektronskim putem dobija podatak o fazi postupka u kojoj se nalazi njegov predmet). Druga varijanta za pozitivnu ocenu jeste da se odgovori na primedbe, žalbe, uključujući i one koje se odnose na sumnje na kršenje zakona i nepravilnosti, objavljuju na stranici na kojoj su uputstvo i mehanizam za njihovo podnošenje. Izuzetak su slučajevi kada korisnik, u podnetoj žalbi ili odabirom odgovarajuće opcije, traži da se ne objavljuju ni pitanje ni odgovor već da o tome bude neposredno izvešten. Ovo bi, na primer, značilo da se ispod obrasca za podnošenje prijava, prigovora, primedbi, bilo da se odnose na komunalne probleme ili na druga pitanja, objavljuju podnete prijave i primedbe i odgovori nadležnih. U slučajevima kada je moguće da prijave narušavaju privatnost ili mogu da ugroze dignitet nekog lica iznošenjem poimeničnih direktnih optužbi ili sumnji, takve podatke treba ukloniti iz javno prikazane poruke.

**Indikator br 37: Da li na sajtu ili u informatoru postoje podaci o uslugama koje JLS pruža?**

Ovaj indikator podrazumeva da se podaci mogu naći na sajtu (u delu posvećenom upravi ili u elektronskom registru administrativnih procedura, na primer), ali i u Informatoru. Reč je o indikatoru koji je sličan indikatoru broj 54 (gde se traže podaci koji bi trebalo da se nalaze u poglavlju “Poslovanje/Usluge” elektronskog indikatora (ranije 8. poglavlje informatora, načinjenog u skladu sa uputstvom Poverenika - "Opis postupanja u okviru nadležnosti, ovlašćenja i obaveza"), pri čemu za pozitivnu ocenu ovog indikatora nije neophodno da budu navedeni rokovi za postupanje.

**Indikator br 38: Da li na internet stranici opštine postoje kontakt podaci o članovima saveta/ predsednicima mesnih zajednica?**

Ovaj indikator podrazumeva da su navedene adresa MZ, imena predsednika i eventualno članova saveta MZ i broj telefona ili e-mail adresa – bilo same MZ, bilo predsednika/članova saveta. Ovi podaci mogu se smestiti u okviru dela sajta posvećenog lokalnoj samoupravi. Pozitivno se boduje i postojanje ovih podataka u okviru informatora o radu.

**Indikator br. 39: Da li na sajtu ili u informatoru o radu postoji obaveštenje da građani mogu da prisustvuju sednicama skupštine i uputstvo kako se prijavljuju?**

Ovaj indikator podrazumeva da se eksplicitno navodi da javnost rada odnosno prisustvo javnosti uključuje mogućnost da građani prisustvuju sednici, ali i navođenje kome, na koju adresu ili telefon treba da se jave građani koji žele da ostvare ovo pravo. Nije dovoljno samo citiranje odredbe poslovnika o javnosti rada. Ovaj podatak može se nalaziti na stranici posvećenoj skupštini ili u informatoru o radu.

**Indikator br 40: Da li postoje definisani termini za susret gradonačelnika/predsednika opštine (ili zamenika) sa građanima?**

Ovaj indikator podrazumeva da postoji određeni dan u mesecu ili nedelji koji je unapred određen za prijem građana, bez obzira na druge obaveze, odnosno da će tog dana građani sigurno moći da računaju sa tim da će gradonačelnik/predsednik razgovarati sa njima ili da će, ukoliko je on sprečen, to učiniti njegov zamenik ili drugo lice koje on odredi. Kao pozitivan indikator ne računa se to da je gradonačelnik/predsednik dostupan za građane „kad god ima vremena“ ili kad god mu druge obaveze dozvole, jer bi to neodređeno rangiranje važnosti obaveza moglo značiti i da je uvek dostupan, ali i da nikada nije dostupan za građane. U ovakvim slučajevima TS preporučuje da se odredi fiksni termin, makar jednom mesečno i ostavi mogućnost vanrednog prijema u drugim terminima, kada obaveze to dozvole.

**Indikator br 41: Da li su vidno dostupni podaci o kontaktu predsednika opštine/gradonačelnika ili zamenika sa građanima?**

Ovaj indikator podrazumeva da su u prostorijama gde je kabinet gradonačelnika/predsednika i/ili na oglasnoj tabli jasno vidiljvi podaci kojim danom u mesecu/nedelji gradonačelnik/predsednik i/ili zamenik prima građane i kako mogu zakazati prijem.

**Indikator br. 42: Da li je JLS sprovodila ispitivanje zadovoljstva građana korisnika usluga opštinske uprave u poslednje četiri godine?**

Ovaj indikator podrazumeva da je opština aktivno sprovodila istraživanje zadovoljstva korisnika usluga uprave anketom u prostorijama uprave, naručenim/plaćenim širim istraživanjem na teritoriji JLS ili da je koristila istraživanje koje je sprovela neka druga organizacija, a koje je obuhvatilo i ova pitanja. Ovo ne podrazumeva ispitivanje zadovoljstva korisnika pojedinih usluga JP, kao što je prevoz, kvalitet vode i slično, niti postojanje kutija za primedbe ili knjige žalbi ili nekog drugog pasivnog mehanizma.

***Celina: Slobodan pristup informacijama (indikatori 43-47)***

**Indikator br 43: Da li je JLS na vreme dostavila tražene informacije?**

Ovaj ponderisani indikator koji nosi dva boda odnosi se na dostavljanje odgovora na zahtev koji je građanin podneo JLS u svoje ime, a ne u ime TS, za potrebe ovog istraživanja. Za pozitivno bodovanje ovog indikatora jedina preporuka može biti da JLS treba da odgovara redovno i u roku (najdocije za 15 dana) na sve zahteve za pristup informacijama koje dobija.

**Indikator br 44: Protiv JLS nisu podnošene žalbe u 2022. godini zbog nedostavljanja (ignorisanja** **zahteva) informacija od javnog značaja?**

Ovaj indikator ocenjuje se na osnovu podataka dobijenih od Poverenika za informacije od javnog značaja i zaštitu podataka o ličnosti i uključuje samo žalbe podnete zbog nedostavljanja odgovora, a ne žalbe podnete jer podnosilac zahteva nije bio zadovoljan time što je lokalne samouprava odbila njegov zahtev.

**Indikator br. 45: JLS nema neizvršena rešenja Poverenika u 2022. godini?**

Ovaj indikator ocenjuje se na osnovu podataka dobijenih od Poverenika. Rešenje Poverenika su konačna, izvršna i obavezujuća i ne postoji ni jedna situacija u kojoj bi bilo opravdano i zakonito za lokalnu samoupravu da ne postupi po takvom rešenju.

**Indikator br. 46: Da li su podaci o podnošenju zahteva za slobodan pristup informacijama na sajtu?**

Ovaj indikator podrazumeva da se ovo upustvo može naći na sajtu ili u okviru informatora o radu. Traže se ključni podaci – kome se može podneti zahtev, i na koje sve načine, šta sve zahtev mora da sadrži, da je objavljen obrazac ili da postoji napomena da se zahtev može podneti u slobodnoj formi. Korisno je da budu navedeni i drugi podaci (npr. da tražilac nije dužan da navodi razloge za upućivanje zahteva), ali i da nisu navedene dezinformacije (npr. da će zahtev biti odbijen ukoliko informacija sadrži podatke o ličnosti iako to u stvari može biti razlog da se pristup informacijama samo ograniči i to delimično).

**Indikator br 47: Da li je informacija o podnošenju zahteva za slobodan pristup informacijama vidljiva u uslužnom centru (šalter sali) ili prostorijama uprave?**

Ovaj indikator podrazumeva da se ovo upustvo može naći u uslužnom centru ili prostorijama uprave, bilo da je istaknuto na oglasnoj tabli, da je naznačeno da se podaci i obrazac mogu dobiti na određenom šalteru ili da postoji letak sa detaljnim uputstvom.

***Celina: Javne nabavke (indikatori 48-50)***

**Indikator br. 48: Da li na sajtu postoji stranica posvećena javnim nabavkama?**

Ovaj indikator podrazumeva postojanje posebne stranice, lako dostupne, bilo u glavnom meniju ili preko direktnog linka/banera na naslovnoj stranici koja se odnosi na javne nabavke. TS preporučuje da se na toj stranici nađu, eventualno podeljeni po godinama, planovi i izmene planova JN, raspisane nabavke, pitanja i odgovori, obaveštenja o zaključenim ugovorima. TS ohrabruje JLS da objave i ugovore i dokumenta u vezi sa izvršenjem ugovora. TS preporučuje da se svi dokumenti povezani za jednu određenu javnu nabavku grupišu - bilo kroz tabelu, bilo na taj način što će se klikom na naslov sa brojem, datumom i opisom JN, ulaziti na stranicu gde će biti postavljeni svi dokumenti.

**Indikator br. 49: Da li su na sajtu objavljeni podaci o JN - pozivi/konkursi, dokumentacija, izmene, pitanja i odgovori?**

Ovaj ponderisani indikator nosi dva boda. Pozitivno se boduje ako su JN pojedinačno prikazane i svi podaci objavljeni na sajtu ili ako postoji link za svaku pojedinačnu JN (poziv) ka Portalu JN gde su objavljeni ostali podaci. Ako je samo objavljena informacija da se JN oglašavaju na Poratlu JN ili samo link ka početnoj stranici Portaal JN, to se ne boduje pozitivno. Za slučaj objavljivanja svih detalja na sajtu, pozitivno se boduje i kada su dokumenti objavljeni hronološki bez grupisanja, ali TS preporučuje da se zbog preglednosti svi dokumenti povezani za jednu određenu JN grupišu, kroz tabelu ili pod naslov koji sadrži broj, datum i opis JN. Potrebno je **notirati** da li su na sajtu JLS oglašene JN male vrednosti – gledati ako postoje pojedinačne JN vrednosti ispod 3 miliona ili milion dinara (roba/dobra u prvom redu). Treba obratiti pažnju - ako su objavljeni samo podaci o JN malih vrednosti (što svakako treba notirati), a nema JN veće vrednosti (na sajtu ili linkova za svaku pojedinačno ka Portalu JN), to se ne boduje pozitivno.

**Indikator br. 50: Da li su na sajtu ili u informatoru obavljeni podaci o sprovedenim JN u proteklih 12 meseci?**

Ovaj indikator podrazumeva postojanje arhive, odnosno da pored "aktuelnih", postoje i završene JN, eventualno razvrstane po godinama. Metodološki – na isti način kao indikator 49.

***Celina: Informator o radu (indikatori 51-54)***

**Indikator br. 51: Da li je informator objavljen na sajtu ili na portalu Poverenika i ažuriran u poslednja 3 meseca?**

Potrebno je notirati da li je indikator objavljen u celosti na sajtu i/ili postoji link ka stranici elektronskih informatora na sajtu Poverenika i da li postoje sva četiri propisana elektronska informatora (predsednik/gradonačelnik, SO/SG, uprava, veće). Iako uputstvo Poverenika predviđa mesečno ažuriranje, TS kao pozitivno boduje i ažuriranje informatora najmanje jednom u tri meseca. S obzirom da LTI predstavlja presek stanja u određenom trenutku, to podrazumeva da je poslednje ažuriranje bilo najviše tri meseca pre uvida u informator, mada u praksi to može značiti i da se informator ažurira ređe od jednom u tri meseca. S obzirom na to da JLS izrađuju elektronske informatore za više organa vlasti, ažurnost se utvrđuje u odnosu na informator uprave. AKo postoji više uprava, posmatra se uprava za finansije ili za socijalu (da bar jedan od ova dva bude ažuriran u protekla tri meseca).

**Indikator br 52: Da li informator sadrži aktuelan godišnji plan javnih nabavki ili link ka planu?**

Indikator podrazumeva da je objavljen plan i eventualne izmene plana, ili da postoji link ka stranici na sajtu gde su objavljeni. Link koji vodi ka opštoj adresi sajta (početnoj stranici) ili početnoj stranici Portala javnih nabavki ne nosi pozitivnu ocenu, već samo onaj koji vodi tačno određenoj stranici, posvećenoj JN ili stranici sa dokumentima na kojoj je plan JN.

**Indikator br 53: Da li informator sadrži informaciju o platama funkcionera i službenika (eksplicitno)?**

Ovaj indikator podrazumeva da su plate, bilo u neto ili bruto iznosu, pri čemu je jasno naznačeno da li je reč o bruto ili neto iznosu, prikazane pojedinačno, po kategorijama funkcionera ili poimenično po njihovim funkcijama. To znači da je prikazano, na primer, kolika je plata predsednika opštine, zamenika, načelnika uprave, a ne da su prikazani zbirni iznosi, mesečni ili godišnji za izabrana lica, za zaposlene i sl.

**Indikator br 54: Da li informator sadrži podatke o uslugama koje opština pruža i rokovima za njihovo pružanje ili link ka registru ili mestu na sajtu gde se ovi podaci mogu naći?**

Ovaj indikator podrazumeva da su u poglavlju “Poslovanje/Usluge” elektronskog indikatora (ranije 8. poglavlje informatora, načinjenog u skladu sa uputstvom Poverenika - "Opis postupanja u okviru nadležnosti, ovlašćenja i obaveza") navedeni rokovi za postupanje. To podrazumeva konkretne rokove, a ne samo navođenje da se, na primer, predmet rešava u skladu sa rokovima propisanim Zakonom o opštem upravnom postupku. Kao pozitvino će se bodovati i ukoliko u Informatoru postoji link ka Elektronskom registru administrativnih procedura, u kome su navedeni rokovi.

***Celina: Javna preduzeća i javne ustanove (indikatori 55-72)***

***Preporuka u vezi sa indikatorima 55-72****: TS preporučuje da JLS zauzme aktivniji odnos prema JP i JU, preuzimanjem dela odgovornosti i objavljivanjem podataka na sajtu JLS, ali i insistiranjem da sama JP i JU, odnosno njihovi rukovodioci ispunjavaju, u prvom redu zakonske obaveze u pogledu transparentnosti, a potom i standarde postavljene u okviru LTI .*

**Indikator br. 55: Da li na sajtu JLS postoji poseban segment posvećen javnim preduzećima sa podacima o JP?** Ovaj indikator podrazumeva postojanje stranice na kojoj će biti predstavljanja sva JP čiji je osnivač JLS, sa osnovnim podacima o njima. Ta stranica može da se nalazi u okvru menija, na stranici "lokalna samouprava". Pozitivno se boduje i samo postojanje stranice sa spiskom (ili na primer JP i JU kao stavke u okviru padajućeg menija naslovljenog “JP i JU”), ali TS preporučuje da to bude stranica na kojoj će se naći svi relevantni podaci o JP, čime bi se ispunili kao pozitivni i brojni drugi indikatori iz oblasti "Javna preduzeća i javne ustanove (55-72). To znači objavljivanje, pored naziva, adrese, veb sajta, e-mail adrese, telefonskih kontakata, imena direktora i članova NO, takođe i njihovih profesionalnih biografija, podataka o postupku izbora direktora i članova NO, akta o sistematizaciji i broju zaposlenih u JP, cenovnika, planova rada, godišnjih finansijskih izveštaja, kvartalnih izveštaja ili linkova ka ažurnim stranicama na sajtovima JP gde se svi ovi podaci nalaze. Objavljivanje većine ovih podataka jeste obaveza JP po Zakonu o JP, ali neretko JP krše ovu obavezu pa čak i nemaju svoje internet stranice, osam godina nakon što je zakonom propisana obaveza objavljivanja dokumenata na sajtovima. TS stoga preporučuje JLS da na stranicama o JP postave sve ove podatke i na taj način kao osnivači preuzmu odgovornost za što transparentnije izveštavanje o stanju u ovom segmentu koji se s pravom smatra jednim od najpodložnijih ugrožavanju javnih finansija, političkim zloupotrebama i korupciji u najširem značenju tog pojma).

**Indikator br. 56: Da li na sajtu JLS postoji poseban segment posvećen javnim ustanovama sa podacima o JU?** Ovaj indikator podrazumeva postojanje stranice na kojoj će biti predstavljene sve JU čiji je osnivač JLS, sa osnovnim podacima o njima. Moguće je da se, radi što kvalitetnijeg zadovoljavanja potreba građana, kao korisnika usluga ustanova, na stranici nađu osnovni podaci i o drugim ustanovama na području JLS čiji osnivač nije JLS, ali je potrebno da bude jasno naznačeno u čijoj su nadležnosti pojedine ustanove. Ta stranica može da se nalazi u okvru menija, na stranici "lokalna samouprava", kao pandan stranici na kojoj su predstavljena JP, ili na zajedničkoj stranici na kojoj će biit JP i JU (ili na primer JP i JU kao stavke u okviru padajućeg menija naslovljenog “JP i JU”). Pozitivno se boduje i samo postojanje stranice sa spiskom, ali TS preporučuje da to bude stranica na kojoj će se naći svi relevantni podaci o JU, čime bi se ispunili kao pozitivni i brojni drugi indikatori iz oblasti "Javna preduzeća i javne ustanove (55-72). To znači objavljivanje, pored naziva, adrese, veb sajta, e-mail adrese, telefonskih kontakata, imena direktora i članova upravnog odbora odnosno nadzornog odbora, takođe i njihovih profesionalnih biografija, podataka o postupku izbora direktora, akta o sistematizaciji i broju zaposlenih u JU, cenovnika, planova rada, godišnjih finansijskih izveštaja, kvartalnih izveštaja ili linkova ka ažurnim stranicama na sajtovima JU gde se svi ovi podaci nalaze.

**Indikator br. 57: Da li posmatrano JP ima svoj sajt?**

Ovaj indikator podrazumeva da javno preduzeće koje se posmatra kao uzorak (u tekućem ciklusu preduzeće u čijoj je nadležnosti vodosnbdevanje) ima funkcionalan internet sajt.

**Indikator br. 58: Da li posmatrana JU ima svoj sajt?**

Ovaj indikator podrazumeva da javna ustanova koja se posmatra kao uzorak (u tekućem ciklusu posmatraju se ustanove kulture/centri za kulturu, odnosno predškolske ustanove ako JLS nema ustanovu kulture) ima funkcionalan internet sajt.

**Indikator br. 59: Da li su sprovedeni konkursi za izbor direktora javnih preduzeća?**

Ovaj indikator podrazumeva da su u svim JP direktori izabrani na konkursu ili da v.d. direktora nisu u tom statusu duže nego što zakon dozvoljava - 12 meseci. Ukoliko su svi direktori izabrani na konkursu, a jedan nije ili je jedan u v.d. statusu duže od zakonom propisanog roka, indikator je negativan.

**Indikator br 60: Da li je sproveden konkurs za izbor direktora javnih ustanova?**

Ovaj indikator podrazumeva da su u svim JU direktori izabrani na konkursu, čak i u slučaju kada zakon ne propisuje obavezu izbora direktora na konkursu, ili da v.d. direktora nisu u tom statusu duže od 12 meseci. Ukoliko su svi direktori izabrani na konkursu, a jedan nije ili je jedan u v.d. statusu duže od zakonom propisanog roka, indikator je negativan. TS preporučuje da JLS regulišu svojim aktima obavezan izbor svih direktora JU na javnim konkursima.

**Indikator br 61: Da li je na sajtu JLS ili sajtu posmatranog JP objavljena sistematizacija JP?**

Ovaj indikator ocenjuje se na osnovu uzorka - jednog JP. U ovom ciklusu u svim JLS posmatraju se JP koja obavljaju poslove iz oblasti vodosnabdevanja. Sistematizacija JP se traži na sajtu JLS, na stranici posvećenoj JP ili na sajtu JP. Indikator se odnosi na sistematizaciju JP, a ne JLS.

**Indikator br 62: Da li je na sajtu JLS ili sajtu posmatrane JU objavljena sistematizacija JU?**

Ovaj indikator ocenjuje se na osnovu uzorka - jedne JU. U ovom ciklusu u svim JLS posmatraju se ustanove kulture/centri za kulturu, odnosno predškolske ustanove ako JLS nema ustanovu kulture. Sistematizacija JU je tražena na sajtu JLS, na stranici posvećenoj JU, ili na sajtu JP. Indikator se odnosi na sistematizaciju JU, a ne JLS.

**Indikator br 63: Postoji li na sajtu JLS stranica Komisije za izbor direktora JP sa svim dokumentima, uključujući zapisnike sa sednica?**

Ovaj indikator podrazumeva da na sajtu JLS postoji stranica Komisije i da su na njoj pored konkursa, podataka o testiranjima, intervjuima, rangiranju, obrazloženih odluka o izboru direktora, objavljeni i zapisnici sa sednica Komisije za izbor direktora.

**Indikator br 64: Da li su na sajtu JP ili JLS objavljeni dokumenti iz procedure izbora direktora JP?**

Ovaj indikator ocenjuje se na osnovu uzorka - jednog JP. U ovom ciklusu u svim JLS posmatrana su JP koja obavljaju poslove iz oblasti vodosnabdevanja. Dokumenti se mogu objaviti na stranici posvećenoj JP i/ili na stranici posvećenoj Komisiji za izbor direktora JP. Kao pozitivno boduje se i ukoliko su dokumenti objavljeni na sajtu JP. Za razliku od indikatora broj 63, za pozitivnu ocenu ovog indikatora nije neophodno da budu objavljeni zapisnici sa sednica Komisije, već prijave, rang liste, odluka o izboru sa obrazloženjem. Ukoliko je indikator 63 bodovan pozitivno, to automatski znači da je pozitivan i ovaj indikator.

**Indikator br 65: Da li su na sajtu JU ili JLS objavljeni dokumenti iz procedure izbora direktora JU?**

Ovaj indikator ocenjuje se na osnovu uzorka - jedne JU. U ovom ciklusu u svim JLS posmatraju se ustanove kulture/centri za kulturu, odnosno predškolske ustanove ako JLS nema ustanovu kulture. Za ovaj indikator TS je postavila visok standard i smatra da je zadovoljavajući nivo transparentnosti postignut ukoliko su, pored obrazloženih odluka o izboru direktora i rang listi, objavljeni i zapisnici sa sednica Komisije za izbor direktora. Ti dokumenti mogu se objaviti na stranici posvećenoj JU na sajtu JLS, na sajtu JU ili na nekoj drugoj stranici sajta JLS gde će biti lako dostupna preko linka ili funkcionalna pretrage sajta.

**Indikator br. 66: Da li su na sajtu JP ili JLS objavljeni godišnji planovi rada JP?**

Ovaj indikator ocenjuje se na osnovu uzorka - jednog JP. U ovom ciklusu u svim JLS posmatraju se JP koja obavljaju poslove iz oblasti vodosnabdevanja. Ovaj indikator podrazumeva objavljivanje na sajtu JP aktuelnog godišnjeg plana ili objavljivanje tog dokumenta (plana rada JP) na sajtu JLS, na stranici posvećenoj JP ili nekoj drugoj stranici gde će biti lako dostupan preko direktnog linka ili funkcionalne pretrage sajta.

**Indikator br. 67: Da li su na sajtu JP ili JLS objavljeni izveštaji o radu JP?**

Ovaj indikator ocenjuje se na osnovu uzorka - jednog JP. U ovom ciklusu u svim JLS posmatraju se JP koja obavljaju poslove iz oblasti vodosnabdevanja. Ovaj indikator podrazumeva objavljivanje na sajtu JP kvartalnih izveštaja za prethodni period, ili objavljivanje tih dokumenata na sajtu JLS (izveštaja o radu JP), na stranici posvećenoj JP ili nekoj drugoj stranici gde će biti lako dostupni preko direktnog linka ili funkcionalne pretrage sajta.

**Indikator br 68: Da li su na sajtu javnih ustanova ili na sajtu JLS objavljeni godišnji planovi rada javnih ustanova?**

Ovaj indikator ocenjuje se na osnovu uzorka - jedne JU. U ovom ciklusu u svim JLS posmatraju se ustanove kulture/centri za kulturu, odnosno predškolske ustanove ako JLS nema ustanovu kulture. TS preporučuje objavljivanje ovih dokumenata na sajtu JU ili na stranici sajta JLS posvećenoj javnim ustanovama.

**Indikator br 69: Da li su na sajtu javnih ustanova ili na sajtu JLS objavljeni izveštaji o radu javnih ustanova?**

Ovaj indikator ocenjuje se na osnovu uzorka - jedne JU. U ovom ciklusu u svim JLS posmatraju se ustanove kulture/centri za kulturu, odnosno predškolske ustanove ako JLS nema ustanovu kulture. TS preporučuje objavljivanje ovih dokumenata na sajtu JU ili na stranici sajta JLS posvećenoj javnim ustanovama.

**Indikator br 70: Da li su podaci o broju zaposlenih u JU objavljeni na sajtu JLS ili u informatoru?**

Ovaj indikator ocenjuje se na osnovu uzorka - jedne JU. U ovom ciklusu u svim JLS posmatraju se ustanove kulture/centri za kulturu, odnosno predškolske ustanove ako JLS nema ustanovu kulture. Ovaj podatak može se objaviti na posebnoj stranici sajta JLS gde će biti podaci o broju zaposlenih u JLS, u upravi, JP, JU i drugim indikretnim korisnicima budžeta, ili na stranici posvećenoj javnim ustanovama ili u informatoru o radu. Kao pozitivno se boduje i kada je broj zaposlenih - u svim pojedinačnim JU, a ne zbirno - dostupan u budžetu, ali TS preporučuje da se podaci o broju zaposlenih izdvoje kao posebna kategorija. Ovaj indikator se odnosi na broj zaposlenih u JU, a ne JLS, a na sajtu ili informator JLS a ne JU.

**Indikator br 71: Da li su podaci o broju zaposlenih u javnim preduzećima objavljeni na sajtu JLS ili u informatoru?**

Ovaj indikator ocenjuje se na osnovu uzorka - jednog JP. U ovom ciklusu u svim JLS posmatraju se JP koja obavljaju poslove iz oblasti vodosnabdevanja. Ovaj podatak može se objaviti na posebnoj stranici gde će biti podaci o broju zaposlenih u JLS, u upravi, JP, JU, ili na stranici posvećenoj javnim preduzećima ili u informatoru o radu. Kao pozitivno se boduje i kada je broj zaposlenih u JP - pojedinačnim JP, a ne zbirno - dostupan u budžetu, ali TS preporučuje da se podaci o broju zaposlenih izdvoje kao posebna kategorija. Ovaj indikator se odnosi na broj zaposlenih u JP, a ne JLS, a na sajt ili informator JLS, a ne JP.

**Indikator br. 72: Da li je cenovnik usluga lokalnih institucija/preduzeća dostupan na**

**sajtu JLS ili JP/JU?**

Ovaj indikator ocenjuje se na osnovu uzorka - jednog JP i jedne JU. U ovom ciklusu u svim JLS posmatraju se JP koja obavljaju poslove iz oblasti vodosnabdevanja i posmatraju se ustanove kulture/centri za kulturu, odnosno predškolske ustanove ako JLS nema ustanovu kulture. Da bi indikator bio ocenjen pozitivno potrebno je da budu dostupni cenovnici i posmatranog JP i posmatrane JU (ukoliko postoji cenovnik). Priznaju se sve kombinacije - objavljivanje oba cenovnika na sajtu JLS, oba na sajtovima JP i JU, ili jedan na sajtu JLS; a drugi na sajtu JP ili JU.

***Celina: Javne rasprave i javni konkursi (indikatori 73-82)***

**Indikator br. 73: Da li postoje podaci na sajtu o sprovedenim javnim raspravama u poslednjih 12 meseci (izuzev budžeta)?**

Ovaj indikator podrazumeva da je objavljen poziv za javnu raspravu na stranici sajta posvećenoj javnim raspravamma i/ili na stranici vesti/aktuelnosti te da se javna rasprava uključivala dostavljanje predloga ali i organizovanje sastanka/debate/diskusije.

**Indikator br 74: Da li izveštaj o javnim raspravama sadrži podatke o predlozima koje su građani izneli i razloge za prihvatanje/odbijanje?**

Ovaj indikator podrazumeva da su u izveštaju sa javne rasprave navedeni i opisani svi predlozi pristigli elektronskim putem, poštom ili izloženi tokom debate i daje obrazloženo zbog čega predlozi nisu usvojeni, ukoliko je to slučaj. Izveštaj može biti objavljen na posebnoj stranici posvećenoj javnim raspravama i/ili na stranici "dokumenta", na stranici posvećenoj oblasti u vezi sa kojom je javna rasprava, ili na drugoj lako dostupnoj stranici.

**Indikator br. 75: Da li jedinica lokalne samouprave na sajtu redovno obajvljuje poziv za zakup imovine u svom vlasništvu?**

Ovaj indikator podrazumeva da se pozivi objavljuju na stranici javni pozivi i/ili aktuelno i/ili obaveštenja ili na drugoj stranici gde će biti lako dostupni.

**Indikator br 76: Da li su na sajtu objavljeni izveštaji o dodeli imovine u zakup?**

Ovaj indikator odrazumeva da je odluka o dodeli objavljena na lako dostupnoj stranici. TS preporučuje da se pozivi i odluke po pozivima objavljuju zajedno, a kao dobar model preporučuje da se oformi tabela u kojoj bi bili pozivi i konkursi i odluke po njima, razdvojeni po kategorijama i/ili po godinama. Kao pozitivan indikator ne računa se to što su odluke eventualno objavljene među svim drugim odlukama koje donosi veće, u slučaju kada se odluke donete na sednici veća objavljuju na sajtu. Ne boduje se pozitivno ni ako su odluke objavljene samo u službenom glasilu.

**Indikator br. 77: Da li su na sajtu objavljeni konkursi za dodelu sredstava medijima u poslednjih 12 meseci?**

Ovaj indikator podrazumeva da su na sajtu objavljeni javni konkursi za tekuću godinu, ukoliko se pregled obavlja krajem godine, odnosno za prethodnu godinu, ukoliko se pregled sajta obavlja početkom godine. Konkursi mogu biti u posebnoj rubrici ili u aktuelnostima/vestima, a pozitivno se boduje i ukoliko se mogu pronaći kroz funkcionalnu pretragu.

**Indikator br. 78: Da li su na sajtu objavljeni rezultati konkursa/rešenja za dodelu sredstava medijima u poslednjih 12 meseci?**

Ovaj indikator podrazumeva da su na sajtu objavljene odluke po konkursu za tekuću godinu, ukoliko se pregled obavlja krajem godine, odnosno za prethodnu godinu, ukoliko se pregled sajta obavlja početkom godine. Odluke/rešenja mogu biti u posebnoj rubrici ili u aktuelnostima/vestima, a pozitivno se boduje i ukoliko se mogu pronaći kroz funkcionalnu pretragu.

TS preporučuje da se dokumenti iz indikatora 77 i 78 povežu, eventualno kroz tabelu u kojoj bi bili pozivi i odluke i drugi dokumenti u vezi sa konkursom, ili da se povežu pod zajedničkim naslovom, slično modelu po kojem je u većini JSL uređeno objavljivanje podataka u vezi sa JN.

**Indikator br. 79: Da li su na sajtu objavljeni konkursi za za dodelu sredstava udruženjima?**

Ovaj indikator podrazumeva da su na sajtu objavljeni i javni konkursi za tekuću godinu, ukoliko se pregled obavlja krajem godine, odnosno za prethodnu godinu, ukoliko se pregled sajta obavlja početkom godine. Konkursi mogu biti u posebnoj rubrici ili u aktuelnostima/vestima, a pozitivno se boduje i ukoliko se mogu pronaći kroz funkcionalnu pretragu.

**Indikator br. 80: Da li su na sajtu objavljeni rezultati konkursa (rešenja) za dodelu sredstava udruženjima?**

Ovaj indikator podrazumeva da su na sajtu objavljene odluke po konkursu za tekuću godinu, ukoliko se pregled obavlja krajem godine, odnosno za prethodnu godinu, ukoliko se pregled sajta obavlja početkom godine. Odluke/rešenja mogu biti u posebnoj rubrici ili u aktuelnostima/vestima, a pozitivno se boduje i ukoliko se mogu pronaći kroz funkcionalnu pretragu.

TS preporučuje da se dokumenti iz indikatora 79 i 80 povežu, eventualno kroz tabelu u kojoj bi bili pozivi i odluke i drugi dokumenti u vezi sa konkursom, ili da se povežu pod zajedničkim naslovom, slično modelu po kojem je u većini JSL uređeno objavljivanje podataka u vezi sa JN.

**Indikator br 81: Da li su na sajtu objavljeni izveštaji o realizaciji medijskih projekata koje je finansirala JLS?**

Ovaj indikator podrazumeva da su objavljeni izveštaji o realizaciji koji podnose mediji kojima su dodeljena sredstva. Najbolja praksa, koju TS podržava, iako se posebno ne boduje, jeste i objavljivanje izveštaja o evaluaciji programa, odnosno o tome da li su programi za koja su dodeljena sredstva zaista ispunili postavljene ciljeve. Što se modela objavljivanja tiče, kao i u slučaju indikatora broj 77 - 80, TS preporučuje da se svi dokumenti u vezi sa dodelom novca i izveštavanjem o relizaciji projekata povežu, bilo kroz tabelu u kojoj bi se objavili pozivi i odluke i izveštaji, ili da se povežu pod zajedničkim naslovom, slično modelu po kojem je u većini JSL uređeno objavljivanje podataka u vezi sa JN.

**Indikator br 82: Da li su na sajtu objavljeni izveštaji o realizaciji projekata udruženja koje je finansirala JLS?**

Ovaj indikator podrazumeva da su objavljeni izveštaji o realizaciji koji podnose udruženja kojima su dodeljena sredstva. Najbolja praksa, koju TS podržava, iako se posebno ne boduje, jeste i objavljivanje izveštaja o evaluaciji programa, odnosno o tome da li su programi za koja su dodeljena sredstva zaista ispunili postavljene ciljeve. Što se modela objavljivanja tiče, kao i u slučaju indikatora broj 77 - 80, TS preporučuje da se svi dokumenti u vezi sa dodelom novca i izveštavanjem o relizaciji projekata povežu, bilo kroz tabelu u kojoj bi se objavili pozivi i odluke i izveštaji, ili da se povežu pod zajedničkim naslovom, slično modelu po kojem je u većini JSL uređeno objavljivanje podataka u vezi sa JN.

***Celina: Ostalo (indikatori 83-95)***

**Indikator br. 83: Da li je na sajtu objavljena važeća strategija razvoja JLS?**

Ovaj indikator podrazumeva da je važeća strategija razvoja dostupna na sajtu, da se do nje može doći kroz meni, preko direktnog linka ili preko funkcionalne pretrage po rečima „strategija razvoja“.

**Indikator br 84: Da li je godišnji plan rada uprave objavljen na sajtu?**

Ovaj indikator podrazumeva plan čija izrada nije zakonska obaveza, a koji se može načiniti kao separat iz godišnjeg izveštaja koji u načelu sadrži generalizovane i nekvantifikovane planove za narednu godinu. Može se objaviti na stranici posvećenoj upravi, u dokumentima ili u informatoru o radu.

**Indikator br 85: Da li je objavljen izveštaj o radu uprave za prethodnu godinu?**

Ovaj indikator podrazumeva da je izveštaj o radu objavljen na sajtu, bilo na stranici posvećenoj upravi, na stranici dokumenti, u informatoru o radu ili na nekom drugom delu sajta gde bi tako nešto bilo logično (izveštaji i sl), ili da je dostupan kroz funkcionalnu pretragu.

**Indikator br 86: Da li je pravilnik o unutrašnjoj organizaciji i sistematizaciji radnih mesta uprave objavljen na sajtu ili u informatoru?**

Ovaj indikator podrazumeva da je sistematizacija objavljena na sajtu, bilo na stranici posvećenoj upravi, na stranici dokumenti, u informatoru ili da je dostupna kroz funkcionalnu pretragu po ključnim rečima „pravilnik o sistematizaciji“ ili „sistematizacija“. Ne boduje se pozitivno ako je sistematizacija objavljena samo u službenom glasilu.

**Indikator br 87: Da li su podaci o broju zaposlenih u JLS objavljeni na sajtu ili u informatoru?**

Ovaj podatak može se objaviti na posebnoj stranici gde će biti podaci o broju zaposlenih u JLS - u upravi, JP, JU i drugim indikretnim korisnicima budžeta, ili u informatoru o radu. Kao pozitivno se boduje i kada je broj zaposlenih dostupan u budžetu, ali TS preporučuje da se podaci o broju zaposlenih izdvoje kao posebna kategorija.

**Indikator br 88: Da li postoji etički kodeks za zaposlene i da li je dostupan na sajtu?**

Ovaj indikator podrazumeva ispunjenje oba uslova - da je kodeks usvojen odnosno propisan i da je objavljen na sajtu. Obično se nalazi na stranici posvećenoj upravi, na stranici "dokumenta", a može se naći i na posebnoj stranici posvećenoj sprečavanju korupcije. Ne boduje se pozitivno ako je kodeks objavljen samo u službenom glasilu.

**Indikator br 89: Da li je na sajtu objavljena evidencija imovine (nekretnina) u vlasništvu JLS koje su date u zakup, sa podacima o zakupcima, ceni i trajanju zakupa?**

Ovo je zahtevan indikator koji podrazumeva da su javno dostupni podaci, u najboljem slučaju u formi tabele, te da oni uključuju podatke o imovini, o fizičkim ili pravnim licima kojima je imovina data u zakup i o ceni i trajanju zakupa. Potrebno je imati u vidu propise u vezi sa zaštitom podataka o ličnosti, te je potrebno proveriti sa Poverenikom da li je potrebno pribaviti saglasnost zakupaca. Ukoliko je to neophodno, prilikom zaključivanja ugovora o davanju imovine u zakup treba pribaviti i pristanak zakupca-fizičkog lica da budu objavljeni podaci o zakupu, odnosno da se formira baza sa takvim podacima. Ukoliko JLS u međuvremenu želi da objavi podatke a nema pribavljene saglasnosti, TS će kao pozitivno ocenjivati i postojanje podataka u kojima bi bili navedeni samo inicijali zakupaca fizičkih lica.

**Indikator br 90: Da li su na sajtu objavljeni prostorni planovi i/ili urbanistički planovi?**

Ovaj indikator podrazumeva da su planovi (jedni ili drugi) dostupni na sajtu ili da postoji link ka organu ili organizaciji na čijem sajtu su dostupni planovi.

**Indikator br 91: Da li na sajtu postoji evidencija kontakata sa lobistima?**

TS smatra da je potrebno otvoriti stranicu čak i u slučaju da nije bilo lobiranja, ni od strane registrovanih lobista ni od strane drugih koje zakon prepoznaje, a kako bi bilo jasno da li lobiranja nije bilo, ili je bilo, a podaci nisu objavljeni. TS smatra da bi bilo dobro sa stanovišta transparentnosti i povećanja poverenja građana, otvoriti posebnu stranicu na kojoj bi se objavljivali (Iako svi ovi dokumenti nisu u vezi sa LTI, ) izveštaji i dokumenti koje JLS odnosno funkcioneri podnose Agenciji za borbu protiv korupcije u skladu sa obavezama iz zakona koji uređuje prevenciju korupcije - izveštaje o lobiranju, poklonima, o imovini, slučajeve izuzeća iz odlučivanja o sukobu interesa ili prijave pokušaja vršenja uticaja na funkcionere. To je moguće učiniti na posebnoj antikorupcijskoj stranici na kojoj bi bili i drugi podaci i mehanizmi u vezi sa sprečavanjem korupcije - za prijavljivanje sumnje na korupciju, o LAP-u i telu za praćenje sprovođenja LAP-a, o planovima integriteta itd).

**Indikator br 92: Da li na sajtu postoji dnevni ili nedeljni raspored aktivnosti gradonačelnika/predsednika opštine?**

Ovaj indikator podrazumeva da se nedeljno i/ili dnevno ažurira pregled planiranih i realizovanih aktivnosti gradonačenika/predsednika opštine. Na ovaj način se povećava transparentnost i smanjuje mogućnost za sumnju da se značajno vreme i lični ili javni resursi koriste za lične ili stranačke aktivnosti gradonačelnika/predsednika. Indikator se ne odnosi na najave (ili izveštaje) u rubrikama kao što su „Aktuelno“ ili „Vesti“ gde u probrane određene medijski atraktivne aktivnosti, već na preglednu agendu za dan ili sedmicu, redovno ažuriranu (ne odnosi se na šablonsku agendu bez konkretnih aktivnosti).

**Indikator br 93: Da li je usvojen plan integiteta JLS?**

Ovaj indikator se ažurira u višegodišnjim ciklusima u skladu sa ciklusima izrade planova koje određuje Agencija za sprečavanje korupcije. Sagledava se da li je izrađen plan integriteta za poslednji ciklus kada je postojala takva obaveza. Na isteku ciklusa za pozitivnu ocenu potrebno je da je JLS, pored toga što je izradila plan integriteta, izvestila Agenciju za sprečavanje korupcije o njegovom sprovođenju i u bazu Agencija postavila odluku o usvajanju izveštaja o sprovođenju plana integriteta.

**Indikator br 94: Da li je usvojen Lokalni antikorupcijski plan?**

Ovaj indikator se ocenjuje u skladu sa podacima dobijenim od Agencije za sprečavanje korupcije. S obzirom na to da Agencija bazu podataka o usvojenim LAP-ovima ažurira tromesečno, JLS imaju mogućnost da dostave TS u procesu verifikacije rezultata LTI dokaz da je LAP usvojen u skupštini u periodu od poslednjeg ažuriranja baze Agencije do vremena sprovođenja istraživanja za LTI.

**Indikator br. 95: Da li je predsednik opštine/gradonačelnik podneo izveštaj o imovini?**

Ovaj indikator se određuje na osnovu javno dostupnih podataka na sajtu Agencije za sprečavanje korupcije. Za sve gradonačelnike/predsednike opština za koje izveštaj nije nađen na sajtu, TS proverava kod Agencije da li je izveštaj ipak podnet ali iz nekog razloga nije javno dostupan.